ארטיום דולגופיאט

אַרְטְיוֹם אוֹלֵגוֹבִיץ' דּוֹלְגוֹפְּיַאט (באוקראינית: Арте́м Олегович Долгопят; נולד ב-16 ביוני 1997) הוא מתעמל ישראלי, אלוף אולימפי (טוקיו 2020), סגן אלוף אולימפי (פריז 2024), אלוף עולם (2023), פעמיים אלוף אירופה (2020 ו-2022) ואלוף ישראל בתרגיל הקרקע. נחשב על ידי רבים כגדול ספורטאי ישראל בכל הזמנים.

==ביוגרפיה==
דולגופיאט נולד בדנייפרופטרובסק (כיום דניפרו), אוקראינה לאולג דולגופיאט ולאנג'לה בילן. אולג, שאימו יהודייה, היה מתעמל בצעירותו. לדולגופיאט אח אחד ושמו מקסים.

דולגופיאט החל להתאמן בהתעמלות בגיל שש. ב־2009, בגיל 12, עלה דולגופיאט עם משפחתו לישראל, בה הם התמקמו בראשון לציון. דולגופיאט הצטרף לקבוצת ההתעמלות של אגודת מכבי תל אביב תחת הדרכתו של סרגיי וייסבורג. הוא למד בבית הספר תיכון שבח מופת בתל אביב, המאופיין בתלמידים רבים ממדינות ברית המועצות לשעבר, אך נשר מהלימודים בגלל קשיי השפה בעברית ועומס האימונים. את שירותו בצה"ל עשה במעמד של ספורטאי פעיל בבסיס תל השומר במפקדת מיטב.

==קריירה==
===ראשית הדרך===
טרם עלייתו לישראל בגיל 12, היה דולגופיאט פעמיים אלוף אוקראינה בקטגוריית גילו.

בישראל המשיך את אימוניו במסגרת קבוצת ההתעמלות של אגודת מכבי תל אביב. בגיל 14, במהלך מחנה אימונים, שבר דולגופיאט את רגלו ועבר הליך שיקום ארוך. בשנת 2014 השתתף באולימפיאדת הנוער נאנג'ינג והגיע למקום החמישי בקפיצות, למקום השמיני בתרגיל הקרקע, ולמקום העשירי בקרב רב.

בספטמבר 2015, זכה דולגופיאט במדליה הראשונה שלו בתחרות בסבב העולמי המקצועי כאשר זכה במדליית זהב בתרגיל הקרקע בתחרות מסוג 'גביע האתגר העולמי' שנערכה באוסייק שבקרואטיה. באותה השנה הוא התחרה לראשונה באליפות העולם בגלאזגו וסיים במקום 103 במוקדמות הקרב רב. עוד באותה השנה הדיח לראשונה את אלכס שטילוב מתואר אלוף ישראל בתרגיל הקרקע, הנחשב לתרגיל החזק של שטילוב. במהלך שנת 2016 הוא לא הצליח להשיג את הקריטריון עבור אולימפיאדת ריו דה ז'ניירו ובסוף אותה השנה סבל מכאבי גב שהשביתו אותו מפעילות ספורטיבית לתקופה של שלושה חודשים.

===סגן אלוף העולם===
באליפות העולם 2017, שנערכה במונטריאול שבקנדה, זכה דולגופיאט במדליית כסף בתרגיל הקרקע, לאחר שקיבל ציון של 14.533. בכך היה למתעמל הישראלי השני שזכה במדליה באליפות העולם והראשון שזכה במדליית כסף. באליפות אירופה שנערכה בקלוז', רומניה, סיים במקום הרביעי בתרגיל הקרקע. באותה שנה זכה במדליית כסף בתרגיל הקרקע בתחרות מהסבב העולמי באוסייק שבקרואטיה. עוד באותה שנה, השתתף במכביה העשרים, שהוגדרה גם כאליפות ישראל, וזכה בשתי מדליות זהב בתרגיל הקרקע וסוס הסמוכות ובמדליית ארד בתרגיל הקפיצות. בדצמבר 2017 דולגופיאט נבחר לספורטאי השנה על ידי הוועד האולימפי בישראל במסגרת טקס פרסי הספורט הישראלי שהתקיים בהבימה.

דולגופיאט, 2018
באליפות אירופה 2018 שנערכה בגלאזגו שבסקוטלנד, הוא עלה לגמר מכשיר הקרקע מהמקום הראשון וזכה במדליית כסף לאחר שקיבל ציון של 14.466 בגמר. במהלך השנה הוא זכה בחמש מדליות בתחרויות מהסבב העולמי - כולן בתרגיל הקרקע. 4 מהמדליות בתחרויות מסוג 'גביע האתגר העולמי' ומדליה אחת בתחרות מסוג 'גביע העולם'; במאי זכה במדליית כסף בתחרות שנערכה בקרואטיה; ביוני זכה שוב במדליית כסף בתחרות שנערכה בסלובניה; ובספטמבר זכה בשתי מדליות זהב בתחרויות שנערכו בסומבטהיי שבהונגריה, ובפריז. בנובמבר הוא זכה במדליית זהב בתחרות מסוג 'גביע העולם' בקוטבוס שבגרמניה. באליפות העולם באותה השנה, שנערכה בדוחה שבקטר, סיים במקום החמישי בתרגיל הקרקע עם ציון של 14.566 נקודות, ציון זהה לאמריקאי יול מולדאוור, שסיים רביעי עקב רמת ביצוע טובה יותר.

באליפות העולם 2019, שנערכה בשטוטגרט שבגרמניה, זכה דולגופיאט במדליית כסף בתרגיל הקרקע בפעם השנייה בקריירה. הוא העפיל לגמר לאחר שסיים במקום הראשון במוקדמות עם ציון של 15.033 ובגמר סיים במקום השני לאחר שקיבל ציון של 15.200, עשירית הנקודה ממדליית הזהב של קרלוס יולו הפיליפיני (15.300). באליפות אירופה באותה השנה שנערכה בשצ'צ'ין, פולין, זכה במדליית כסף עם ציון של 14.900 נקודות בגמר תרגיל הקרקע לאחר שהעפיל לגמר הקרקע מהמקום הראשון עם ציון של 15.366 נקודות. באותה שנה זכה גם בארבע מדליות בתרגיל הקרקע בתחרויות מהסבב העולמי; מדליית זהב בתחרות בבאקו, מדליית זהב בתחרות באוסייק, מדליית זהב בתחרות בסומבטהיי ומדליית כסף בתחרות בפריז.

באליפות אירופה 2020 שנערכה במרסין שבטורקיה, זכה דולגופיאט בשתי מדליות; זהב בתרגיל הקרקע וארד בשולחן הקפיצות. דולגופיאט הפך למתעמל הישראלי השני שזוכה בזהב אירופי, והראשון שזוכה בשתי מדליות באותה אליפות. בתרגיל הקרקע הוא עלה לגמר מהמקום השני עם ציון של 14.933, ובגמר סיים עם ציון של 15.000 נקודות, אשר העניק לו את המקום הראשון. בתרגיל שולחן הקפיצות, סיים את המוקדמות עם ציון של 14.350, עלה לגמר מהמקום השלישי, בו סיים עם ציון ממוצע של 14.483 נקודות, ואשר העניק לו את המקום השלישי הכללי.

===אלוף אולימפי - טוקיו 2020===

באולימפיאדת טוקיו 2020, זכה דולגופיאט במדליית זהב בתרגיל הקרקע בהתעמלות מכשירים והפך לישראלי הראשון שזוכה במדליה אולימפית בענף ההתעמלות ולאלוף האולימפי הישראלי השני בהיסטוריה. מדליית זהב זו הייתה השנייה של ישראל במשחקים האולימפיים והראשונה מבין שתיים של ישראל בטוקיו 2020.

דולגופיאט התחרה בשני תרגילים: סוס הסמוכות ותרגיל הקרקע. בתרגיל סוס הסמוכות השיג ציון של 12.766 בשלב המוקדמות ולא העפיל לגמר. בשלב המוקדמות של תרגיל הקרקע השיג ציון של 15.200 ועלה לגמר מהמקום הראשון. בגמר תרגיל הקרקע השיג ציון של 14.933 נקודות, בדומה למתעמל הספרדי, ריידרליי זפאטה. מכיוון שגם ניקוד רמת הביצוע של שניהם היה זהה, דולגופיאט ניצח בזכות ניקוד גבוה יותר ברמת הקושי וסיים במקום הראשון.

בסוף 2021, נבחר דולגופיאט בפעם השנייה בקריירה לספורטאי השנה על ידי הוועד האולימפי בישראל, עקב הישגיו.

===אחרי אולימפיאדת טוקיו===
כחודש וחצי לפני אליפות אירופה לשנת 2022, נפצע דולגופיאט במהלך אימונים וסבל משבר מאמץ בכף רגלו הימנית. כתוצאה מהפציעה הוא החמיץ את אליפות ישראל. למרות פציעתו שלא החלימה לחלוטין, הוא התחרה לבסוף באליפות אירופה שנערכה במינכן וזכה בתואר האירופי בתרגיל הקרקע בפעם השנייה בקריירה. לגמר הוא עלה מהמקום השישי כאשר סיים עם ציון של 14.266 נקודות. בגמר הוא סיים במקום הראשון בציון של 14.966 נקודות לפני כריסטוף מסארוש ההונגרי (14.600 נקודות) וג'ייק ג'רמן הבריטי (14.433 נקודות). עוד באותה השנה, דולגופיאט זכה בשש מדליות בתחרויות מהסבב העולמי; מתוכן שלוש מדליות בתרגילי קרקע ושלוש מדליות בתרגילי שולחן הקפיצות; בחודש מרץ בגביע העולם בקהיר, הוא זכה בזהב בתרגיל הקרקע ובארד בתרגיל שולחן הקפיצות, כמו גם מדליית זהב בתרגיל הקרקע בגביע העולם בדוחה שבקטאר. בחודש אפריל בגביע העולם בבאקו, דולגופיאט זכה בזהב בתרגיל הקרקע ובארד בשולחן הקפיצות. בספטמבר בתחרות מסוג גביע האתגר העולמי שנערכה בפריז, הוא זכה במדליית ארד בתרגיל שולחן הקפיצות. בדצמבר 2022 נבחר דולגופיאט בפעם השלישית בקריירה לספורטאי השנה על ידי הוועד האולימפי בישראל בעקבות הישגיו בשנה החולפת.

באליפות אירופה 2023 שנערכה באנטליה שבטורקיה, זכה דולגופיאט במדליית הכסף בתרגיל הקרקע כשסיים במקום השני בגמר עם ציון של 14.666. עוד באותה השנה הוא זכה במדליית הזהב בתרגיל הקרקע בתחרות מסוג גביע העולם בקוטבוס שבגרמניה.

====אלוף עולם 2023====
באליפות העולם שנערכה באנטוורפן, בלגיה ב-7 באוקטובר 2023 זכה דולגופיאט במדליית הזהב בתרגיל הקרקע בתוצאה של 14.866 נק', לפני קאזוקי מינאמי מיפן (14.666 נק') ומילארד קרימי מקזחסטן (14.600 נק'). הייתה זו מדליית הזהב הראשונה של ישראל באליפויות העולם בהתעמלות. דולגופיאט התחרה גם בתחרות הקרב-רב ובשלב המוקדמות סיים במקום התשיעי (שמיני לפי שני מתעמלים מכל מדינה שיכולים לעלות לשלב הגמר) בתוצאה משוקללת של 82.999 נק' (קרקע: 15.100 נק' - ראשון, סוס סמוכות: 13.500 נק', טבעות: 12.833 נק', קפיצות: 14.400 נק' - עשירי, מקבילים: 13.866 נק', מתח: 13.300 נק') אך בחר לפרוש משלב הגמר על מנת לנוח ולהתרכז בתרגיל הקרקע. בשלב המוקדמות של תרגיל הקרקע סיים ראשון בתוצאה של 15.200 נק'. בסיום התחרות הוא התעטף עם דגל ישראל שעליו סרטים שחורים ומאוחר יותר אמר: "יום קשה מאוד למדינה שלנו. סיימתי את היום כאלוף העולם אבל הראש והלב בבית". לאחר האליפות הוא אף העמיד את המדליה למכירה פומבית שהכנסותיה יתרמו לשיקום תושבי עוטף עזה, אך המדליה לבסוף לא נמכרה.

====סגן אלוף אירופה 2024====
באליפות אירופה בשנת 2024 שנערכה ברימיני שבאיטליה, זכה דולגופיאט במדליית הכסף בתוצאה של 14.833 נק' אחרי לוק ווייטהאוס הבריטי ולפני כריסטופר מסארוש ההונגרי. הייתה זו המדליה השביעית של דולגופיאט במסגרת אליפות אירופה. עוד באותה השנה זכה בשתי מדליות כסף בתרגיל הקרקע מתחרויות בסבב העולמי אשר נערכו בקוטבוס שבגרמניה ובקופר שבסלובניה.

===סגן אלוף אולימפי - פריז 2024 ===
באולימפיאדת פריז 2024, זכה דולגופיאט במדליית הכסף בתרגיל הקרקע עם ציון של 14.966, אחרי קרלוס יולו מהפיליפינים (15.000) ולפני ג'ייק ג'רמן מבריטניה (14.933) ובכך היה לישראלי הראשון שזוכה במדליה אישית באולימפיאדה שנייה ברציפות ולספורטאי הישראלי השני שזוכה בשתי מדליות אולימפיות אישיות. דולגופיאט התחרה בתרגיל סוס הסמוכות ובתרגיל הקרקע; בתרגיל סוס הסמוכות הוא סיים עם תוצאה של 13.000 נקודות ולא עלה לגמר. בתרגיל הקרקע הוא עלה לגמר מהמקום השביעי במוקדמות עם ציון של 14.466.

==מדליות בסבב העולמי==
מלבד מדליות במשחקים האולימפיים, אליפות העולם ואליפות אירופה, דולגופיאט זכה ב-22 מדליות בתחרויות מהסבב העולמי (12 זהב, 7 כסף ו-3 ארד). 10 מתוכן בתחרויות מסוג 'World Cup' ו-12 מתוכן בתחרויות מסוג 'World Challenge Cup'.

{| class="wikitable" style="text-align:center; width:55%"
! שנה !! סוג תחרות !! עיר !! מכשיר !! מקום
|-
! 2015
| align=right| World Challenge Cup
| align=right| אוסייק
| rowspan="15" | תרגיל קרקע
| 
|-
! rowspan=1| 2017
| align=right| World Challenge Cup
| align=right| אוסייק
| 
|-
! rowspan=5| 2018
| align=right rowspan=4| World Challenge Cup
| align=right| אוסייק
| 
|-
| align=right| קופר
| 
|-
| align=right| סומבטהיי
| 
|-
| align=right| פריז
| 
|-
| align=right| World Cup
| align=right| קוטבוס
| 
|-
! rowspan=4| 2019
| align=right| World Cup
| align=right| באקו
| 
|-
| align=right rowspan=3| World Challenge Cup
| align=right| אוסייק
| 
|-
| align=right| סומבטהיי
| 
|-
| align=right| פריז
| 
|-
! rowspan=2| 2021
| align=right| World Challenge Cup
| align=right| וארנה
| 
|-
| align=right| World Cup
| align=right| דוחה
| 
|-
! rowspan=6| 2022
| align=right rowspan=5| World Cup
| align=right| דוחה
| 
|-
| align=right rowspan=2| קהיר
| 
|-
| שולחן קפיצות
| 
|-
| align=right rowspan=2| באקו
| תרגיל קרקע
| 
|-
| rowspan="2" | שולחן קפיצות
| 
|-
| align=right| World Challenge Cup
| align=right| פריז
| 
|-
! rowspan=1| 2023
| align=right rowspan=1| World Cup
| align=right| קוטבוס
| rowspan="3" | תרגיל קרקע
| 
|-
! rowspan=2| 2024
| align=right| World Cup
| align=right| קוטבוס
| 
|-
| align=right| World Challenge Cup
| align=right| קופר
| 
|}

==קישורים חיצוניים==

* 
* 
* 
* 
* 
* 
* 
* 

==הערות שוליים==

קטגוריה:מתעמלים ישראלים
קטגוריה:מתעמלים באולימפיאדת טוקיו (2020)
קטגוריה:משתתפים ישראלים באולימפיאדת טוקיו (2020)
קטגוריה:משתתפים ישראלים באולימפיאדת פריז (2024)
קטגוריה:אלופי עולם ישראלים
קטגוריה:אלופים אולימפיים: קרקע (גברים)
קטגוריה:אלופים אולימפיים מישראל
קטגוריה:זוכי מדליית כסף אולימפית מישראל
קטגוריה:אלופים אולימפיים יהודים
קטגוריה:אלופי אירופה בספורט
קטגוריה:אלופי ישראל בהתעמלות
קטגוריה:אלופי המכביה
קטגוריה:ספורטאים ישראלים באולימפיאדת הנוער
קטגוריה:ספורטאי מכבי תל אביב
קטגוריה:עולים בשנות ה-2000
קטגוריה:עולים לא-יהודים
קטגוריה:ישראלים ילידי אוקראינה
קטגוריה:פורבס 30Under30: ישראל
קטגוריה:בוגרי תיכון שבח
קטגוריה:ישראלים שנולדו ב-1997